Izvor: UNS

Odgovor pokreta DJB UNS-u: Nećemo komunicirati sa blatoidima

Na pitanje Udruženja novinara Srbije (UNS) zbog čega predsednik pokreta "Dosta je bilo" Saša Radulović preti obezbeđenjem i ne želi da odgovara na pitanja novinara Studija B i Pinka, pokret "Dosta je bilo" odgovorio je UNS-u da su Informer, Teleprompter, Pink i Studio B "blatoidi" i "propagandni timovi Aleksandra Vučića", kao i da Pokret sa njima neće da komunicira. Odgovor pokreta "Dosta je bilo" prenosimo u celosti.

Dužnosti i zadaci onih institucija koje se nazivaju mediji jeste blagovremeno, istinito, objektivno i nepristrasno izveštavanje građana, koje ima za cilj da pruži informacije na osnovu kojih oni dalje mogu doneti smislene političke odluke. Istinski i profesionalni mediji ostaju konzistentni i u potpunosti imuni na sve ekonomske i političke uticaje. Političari i političke institucije, na osnovu medijskih zakona Republike Srbije, ne smeju da osnivaju medije, niti njima upravljaju, niti uređuju njihov politički sadržaj.

S druge strane, blatoidi Informer, Pink, Studio B, Telepromter itd. su interesne organizacije koje funkcionišu kao propagandni timovi Aleksandra Vučića. Oni nisu mediji. Zaposleni u tim organizacijama nisu novinari. Oni na najgrublji mogući način krše sve članove Etičkog kodeksa novinara Srbije koji pruža profesionalni i etički orijentir postupanja novinara. Njihov cilj nije objektivnost, već prizemna propaganda mandatara.

Svakome je jasno da je Aleksandrar Vučić istinski glavni i odgovorni urednik blatoida jer iza njihovog poraznog i prizemnog sadržaja stoji on lično. Mandatari blatoide koristi u političkom obračunu za diskreditaciju i najgrublje vređanje neistomišljenika. Aktuelna medijska slika ostaće upamćena kao najmračnije doba i svedočiće o tome kako ne treba postupati.

Pokret “Dosta je bilo” neće komunicirati sa niti odgovarati na pitanja propagandnog tima Aleksandra Vučića. Ako mandatar želi nešto da nas pita, moraće to da uradi lično. Sa druge strane, nastavićemo da odgovaramo na sva pitanja medija i novinara.

Pres služba pokreta “Dosta je bilo”